
Selam.


Pitanje u vezi mesha. Ako uzmeš ***[abdest](https://pitajucene.com/search/Abdest/questions/ "Pretraži pitanja o abdestu")***, obuješ čarape i pape, možeš li uzet ***[mesh](https://pitajucene.com/search/mesh/questions/ "Pretraži pitanja o meshu")*** po papama? Ili moraš skinut pape pa po čarapama samo, jel neki tvrde da ne može mesh na dvoje.


* 
* 
* 
* 
* 
* 
* 

 
MESH PREKO DVIJE ČARAPE

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Po ovom pitanju nema direktnog šerijatskog teksta, ali su islamski pravnici o tome govorili. Ono što je presudno za ***[propis](https://pitajucene.com/search/Propis/questions/ "Pretraži pitanja o propisima")*** ovog pitanja je uzimanje mesha preko čarapa koje su obučene na ***[abdest](https://pitajucene.com/search/Abdest/questions/ "Pretraži pitanja o abdestu")***.


Ako osoba obuče jedne čarape (ili više njih) preko drugih, onda propis uzimanja mesha ima više različitih stanja:


1- Ako abdesti pa obuče dvoje čarape, zatim nakon toga izgubi abdest, dozvoljeno mu je da čini ***[mesh](https://pitajucene.com/search/mesh/questions/ "Pretraži pitanja o meshu")*** po gornjim (drugim) čarapama, tj. objema.


Ovo je stav većine učenjaka, tj. ovo je stav hanefijskog, malikijskog i hanbelijskog mezheba, i jedan od dva mišljenja imama Šafije. (Hašijetu Ibn Abidin 1/179, Dževahirul-iklil 1/24, Revdatut-talibin 1/127, Keššafil-kinna’i 1/117-118)


2- Ako abdesti pa obuče dvoje čarape, zatim nakon gubljenja abdesta izvrši potiranje po objema. A onda nakon toga skine gornje čarape, dozvoljeno mu je da upotpuni uzimanje mesha po donjim čarapama, jer se računa da obukao te čarape pod abdestom.


3- Ako abdesti pa obuče jedne čarape, zatim ne izgubi abdest sve dok ne obuče druge čarape, nema smetnje da poslije uzima mesh po kojim hoće čarapama.


4- Ako abdesti pa obuče jedne čarape, zatim izgubi abdest pa obuče druge, nije mu dozvoljeno da vrši potiranje po drugim (gornjim) čarapama nego samo po prvim (donjim).


5- A ako abdesti pa obuče jedne čarape, zatim izgubi abdest i izvrši potiranje po tim čarapama, a onda nakon toga obuče druge čarape, oko valjanosti potiranja po drugim (gornjim) čarapama učenjacima imaju razilaženje. Bliže je, a Allah zna najbolje, da nije ispravno niti dozvoljeno, jer se olakšica potiranja veže za prve (donje) čarape, a ako bi dozvolili potiranje po drugima to bi značilo da se čini olakšica (mesh po drugim čarapama) po olakšici (meshu po prvim čarapama), a nama je dozvoljena jedna olakšica a ne dvije.


Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


